钦定古今图书集成/明伦汇编/氏族典/第192卷 > 《廖用贤尚友录》 > 姚文式
## 钦定古今图书集成/明伦汇编/氏族典/第192卷 > 《廖用贤尚友录》 > 姚文式

按《广东通志》：文式，合浦人，喜读书，博通今古。建安中，
举茂才，仕为交州治中。时步骘为刺史，初入南海，览
土地形胜，欲建都会，因询尉陀旧治，无有知者。文式
对曰：“陀昔为治，当与番禺县治相接，县名番禺，傥所
谓番山之禺乎？”秦开南海，擢任嚣为尉，及陈胜兵起，
嚣遂有据越之志，召龙川令赵陀告之。及嚣卒，陀行
尉事，乃拒关设守，番禺其所都也。后归汉，筑朝台在
城东北三十里，则陀宫近是矣。骘登望得其处，请立
城郭，以建州治，绥和百粤，遂用宁集，文式之功也。